CELEX: 32020R2179
Language: sk
Date: 2020-12-16 00:00:00
Title: Vykonávacie nariadenie Komisie (EÚ) 2020/2179 zo 16. decembra 2020 o zatriedení určitého tovaru do kombinovanej nomenklatúry

22.12.2020   
               
               
                  SK
               
               
                  Úradný vestník Európskej únie
               
               
                  L 433/33
               
            
         VYKONÁVACIE NARIADENIE KOMISIE (EÚ) 2020/2179
         zo 16. decembra 2020
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:
         
                     (1)
                  
                  
                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
                  
               
                     (2)
                  
                  
                     V nariadení (EHS) č. 2658/87 sa stanovsili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
                  
               
                     (3)
                  
                  
                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.
                  
               
                     (4)
                  
                  
                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
         
         
            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. decembra 2020
            
               
                  Za Komisiu
               
               
                  v mene predsedníčky
               
               Gerassimos THOMAS
               
                  generálny riaditeľ
               
               
                  Generálne riaditeľstvo pre dane a colnú úniu
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
      
         
            PRÍLOHA
            
                        Opis tovaru
                     
                     
                        Zatriedenie (číselný znak KN)
                     
                     
                        Odôvodnenie
                     
                  
                        (1)
                     
                     
                        (2)
                     
                     
                        (3)
                     
                  
                        Obdĺžniková taška, ktorej hlavná časť pozostáva z tvarovaného silikónového elastoméru. Meria približne 16,5 cm na dĺžku, 10 cm na výšku a 2,5 cm na šírku. Z rovnakého materiálu má pripojené pútko na držanie a uzatvárací systém (zips).
                        Výrobok s integrovanými časťami (pútko a zips) sa vyrába v jednom výrobnom kroku a nemá žiadne vnútorné vybavenie.
                        Výrobok je určený na nosenie a ochranu rôznych malých predmetov.
                        Pozri obrázky  (*1).
                     
                     
                        3926 90 97 
                     
                     
                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 3926 , 3926 90  a 3926 90 97 .
                        Zatriedenie do položky 4202  je vylúčené, keďže do tejto položky patria len výrobky, ktoré sú v nej špeciálne uvedené, a podobné schránky (pozri aj vysvetlivky k harmonizovanému systému (HS) k položke 4202 , prvý odsek).
                        Vzhľadom na svoje objektívne charakteristické znaky (najmä jednoduché vnútro a malú veľkosť) sa výrobok nepovažuje za cestovný kufor, puzdro na toaletné potreby, diplomatku, aktovku, školskú tašku ani podobné schránky z prvej časti položky 4202 . Výrobok sa nepovažuje za podobnú schránku z prvej časti položky 4202 , keďže nie je špeciálne tvarovaný ani zvnútra uspôsobený na to, aby obsahoval konkrétne nástroje a náradie tiež s príslušenstvom [pozri aj vysvetlivky HS k položke 4202 , tretí odsek a deviaty odsek, písm. f)]. Na výrobok sa preto nevzťahuje znenie prvej časti položky 4202 .
                        Výrobky, na ktoré sa vzťahuje druhá časť položky 4202 , musia byť vyrobené len z materiálov uvedených v danej položke alebo musia byť úplne alebo hlavne pokryté týmito materiálmi alebo papierom (pozri aj vysvetlivky HS k položke 4202 , štvrtý odsek).
                        Keďže výrobok pozostáva z tvarovaného silikónového elastoméru, nemôže sa považovať za kabelku s vonkajším povrchom z fólií z plastov. Na výrobok sa preto nevzťahuje znenie druhej časti položky 4202 .
                        Výrobok nie je druhu zvyčajne noseného vo vrecku alebo v kabelke, ako sú napríklad puzdrá na okuliare, puzdrá na bankovky, náprsné tašky, peňaženky, puzdrá na kľúče, puzdrá na cigarety, puzdrá na cigary, puzdrá na fajky a mešteky na tabak (pozri aj vysvetlivky HS k podpoložkám 4202 31 , 4202 32  a 4202 39 ). Výrobok preto nemožno zatriediť do podpoložiek 4202 31 , 4202 32  a 4202 39 .
                        Výrobok sa preto má zatriediť pod číselný znak KN 3926 90 97  ako ostatné výrobky z plastov.
                     
                  
               
            
               
            
               
            
               (*1)  Obrázky majú len informačný charakter.